Universis presentes litteras inspecturis, frater Johannes, humilis abbas monasteri Sancti-Petri Melundensis, ordinis sancti Benedicti, Lingonensis dyocesis, frater Johannes, abbas humilis monasterii Quinciacensis predicte dyocesis et ordinis Cisterciensis; Hugo, decanus cristianitatis Tornodori; Aymo, rector hospitalis Beate-Marie de Fontenellis; frater Johannes, prior prioratus Sancti-Aniani, et Jacobus ecclesie Sancti-Petri Tornodorensis prepositus, salutem in Domino. Noverint universi nos vidisse et diligenter inspexisse, ac de verbo ad verbum legisse quasdam litteras bene scriptas, sanas et integras, non abrasas, non abolitas, non viciatas, non cancellatas, nec in aliqua sui parte corruptas, sigillo reverendi in Christo patris Galteri, Dei gratia quondam Lingonensis episcopi, sigillatas, formam que sequitur continentes: Ego Galterus, Dei gratia Lingonensis ecclesie episcopus, notum facio presentibus et futuris quod Hugo et Walo, domini de Vanlaio, concesserunt Deo et ecclesie Beati-Michaelis, et monachis ibi degentibus, usuarium omnium nemorum suorum ad omnes usus ecclesie et domorum suarum, et ad omnia que proprie ad abbaciam pertinent, et ad usus molendinorum que sunt in burgo Tornodori. Concesserunt etiam omne usuarium ad opus domus et grangie et furni de Curcesecreta in omnibus necessariis suis, et pasturam omnibus animalibus de abbacia, et omnibus animalibus hominum de Curcesecreta, excepto pasnatico porcorum. Monachi autem mittent in omnibus nemoribus de Vanlaio porcos suos et sexaginta erunt sine pasnatico. Concesserunt etiam quandam terram, que dicitur Vallis-Guia, ecclesie possidendam. Pastores et custodes animalium accipient in nemore baculum, aculeum et roortam, sed non accipient hec de quercu, sive de fago. Sciendum autem quod fores tam de Anglo et de Chutana et foresta Annonis et terram de Fornaco abbas Sancti-Michaelis sua esse asserebat. Quapropter predictam conditionem abbas remisit. Laudaverunt hec uxores, et filii, et filie domini Hugonis et domini Walonis, et perpetuo tenendum firmaverunt. Testes hujus rei: Petrus, decanus Tornodori; Dominicus, decanus de Juinaco; dominus Milo de Noeriis; Marinus, piperarius; Orulfus et Arricus, fratres; Marinus, vilicus; Dominicus et Petrus, famuli abbatis. In cujus rei testimonium, nos prefati abbates et alii consequenter numerati, huic presenti transcripto sigilla nostra duximus apponenda. Datum et actum anno Domini millesimo trecentesimo tercio, decimo die sabbati ante festum beate Marie-Magdalene.